Folketing
2000-11-16

Hr. Kristian Jensen vil vel også have penge for at udfylde selvangivelsen. Sådan kunne vi jo alle sammen gå og bevilge hinanden penge til alle mulige ting og sager. Nej, der er ting, vi udfører, fordi vi er en del af det her samfund. Det er da ikke noget, man behøver at få penge for. Hvad angår det første, var det faktisk lige præcis på den måde, at da Venstre var med til at lave finanslov og var med til at bevilge et stort milliardbeløb til militæret og til andre ting, Venstre meget gerne ville have, var man ikke med til at skaffe en eneste krone. Da øgede man statsgælden. Men når venstrefløjen er i nærheden af at lave noget, så ikke alene finansierer vi de ting, som vi bruger penge til på velfærdsløft, men sådan nogle penge som dem, vi taler om her, nemlig hvor der tages nogle engangsindtægter fra erhvervslivet, bruges ubeskåret til nedbringelse af statsgælden.